Diari Oficial de la Generalitat Valenciana


Sumari del DOGV 5941, del 27-01-2009 (2009/652)

ORDE de 12 de gener de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/01/12/(1)/dof/vci/html**

### Dades del document

Número de DOGV
:   5941

Data del DOGV
:   27-01-2009

Secció del DOGV
:   I. DISPOSICIONS GENERALS

Número del document
:   2009/652


Data del document
:   12-01-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * petita i mitjana empresa
    * protecció del medi ambient
    * legislació
    * explotació agrària
    * abonament orgànic
    * suport econòmic
    * porcí
    * contaminació d'origen agrícola

ORDE de 12 de gener de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana. [2009/652]  
El Reial Decret 987/2008, de 13 de juny, establix les bases reguladores per a la concessió de les subvencions destinades a determinats projectes de millora de la gestió mediambiental de les explotacions porcines (BOE núm. 160, de 3 de juliol de 2008).  
Este real decret, s'ajusta a allò que es disposa en les directrius comunitàries sobre ajudes estatals al sector agrari i forestal 2007-2013 (2006/C 319/01), publicades en el DOUE C 319, de 27 de desembre de 2006.  
D'acord amb l'article huit de l'esmentat reial decret, correspon a la Comunitat Valenciana convocar les subvencions i determinar diversos aspectes de la seua tramitació.  
És necessari, per tant, publicar una norma que establisca el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana.  
Per tot això, a proposta de la directora general de Producció Agrària,   
ORDENE  
Article únic  
S'establix, com a annex d'esta disposició, el procediment de concessió i pagament de les ajudes estatals aprovades pel Reial Decret 987/2008, de 13 de juny, per a la seua aplicació al sector porcí de la Comunitat Valenciana.  
DISPOSICIÓ ADDICIONAL  
Declaració prèvia de compatibilitat amb el Tractat Constitutiu de la Comunitat Europea.  
El pagament de les ajudes regulades en esta orde quedarà condicionat per la decisió positiva sobre compatibilitat amb el mercat comú, per part de l'òrgan competent de la Comissió Europea, d'acord amb allò que s'establix en els articles 88.3 del Tractat Constitutiu de la Comunitat Europea, i 9.1 de la Llei 38/2003, de 17 de novembre, General de Subvencions, tal com s'establix en la disposició final segona del Reial Decret 987/2008.  
DISPOSICIONS FINALS  
Primera  
Es delega en el director general competent en matèria de ramaderia la concessió i denegació de les ajudes previstes en esta orde.  
Segona  
Es faculta el director general competent en matèria de ramaderia per a emetre els actes, les resolucions i les instruccions que siguen necessaris per a l'aplicació d'esta orde.  
Tercera  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 12 de gener de 2009  
La consellera d'Agricultura, Pesca i Alimentació.  
MARITINA HERNÁNDEZ MIÑANA  
ANNEX   
Procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana  
Apartat primer. Objecte de l'ajuda  
1. S'establix una línia d'ajudes, en règim de concurrència competitiva, destinades a promoure el desenvolupament de sistemes innovadors de gestió de purins procedents de les explotacions porcines, respectuosos i compatibles amb la protecció del medi ambient, que eviten consums ineficients d'energia, que contemplen un enfocament integral de valoració i desenvolupament de millores tècniques disponibles en l'aplicació de purins al camp, per mitjà de:  
a) La implantació de programes de valoració i gestió que impliquen la reducció de l'ús de fertilitzants minerals, per mitjà de l'aplicació de noves tècniques, que permeten la incorporació adequada de purins al sòl, disminuint la contaminació.  
b) El desenvolupament d'altres alternatives innovadores en la gestió de purins procedents d'explotacions porcines, inclosos projectes pilots o projectes de demostració d'escala raonablement reduïda.  
2. Podran ser objecte de finançament les inversions en actius materials dutes a terme en el marc dels projectes de gestió de purins presentats, segons s'establix en l'apartat quart.  
3. L'adaptació de les explotacions per a compliment de la normativa nacional o comunitària vigent respecte a les explotacions porcines en matèria de medi ambient, i altres matèries relacionades com la sanitat o el benestar dels animals, no serà en cap cas subvencionable.   
Apartat segon. Definicions  
Pel que fa a definicions caldrà ajustar-se a allò que es disposa en l'article 2 del Reial Decret 987/2008, de 13 de juny, pel qual s'establixen les bases reguladores per a la concessió de les subvencions destinades a determinats projectes de millora de la gestió mediambiental de les explotacions porcines.  
Apartat tercer. Beneficiaris i condicions d'estos  
Els beneficiaris de les línies d'ajuda i les condicions que estos han de complir seran els establits en l'article 3 de l'esmentat Reial Decret 987/2008, de 13 de juny.  
La condició de PIME a què fa referència l'apartat 3.d de l'article 3 del Reial Decret 987/2008, de 13 de juny, serà considerada d'acord amb la definició de l'annex I del Reglament (CE) 800/2008, de 6 d'agost de 2008, de la Comissió.  
Apartat quart. Activitats subvencionables  
1. Les activitats subvencionables de l'ajuda seran, d'acord a l'article 4 del Reial Decret 987/2008, de 13 de juny, les següents:  
a) Compra o arrendament amb opció de compra de maquinària i equipament necessari per a la preservació i millora de l'entorn natural en la gestió de purins de les explotacions porcines, fins al valor de mercat de l'esmentada maquinària o equipament.  
b) Costos generals relacionats amb les despeses indicades en l'apartat anterior, com els honoraris d'assessors, els estudis de viabilitat o l'adquisició de patents i llicències.  
2. No es consideraran subvencionables les despeses relacionades amb els contractes d'arrendament amb opció de compra exclosos els previstos en la lletra a del punt u, com ara impostos, marge de l'arrendador, costos de refinançament dels interessos, despeses generals, despeses d'assegurança, etc.  
3. No serà subvencionable l'assecatge tèrmic de purins.  
4. Les ajudes es concediran a activitats realitzades després de la presentació de la sol·licitud, i es podran concedir a projectes d'execució plurianual sempre que es complisca amb allò que s'establix en l'article 57 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
5. No es podran concedir ajudes que vulneren qualssevol prohibicions o restriccions imposades en reglaments del Consell pels quals s'establisquen organitzacions comunes de mercat, fins i tot, quan eixes prohibicions i restriccions es referisquen únicament a l'ajuda comunitària, d'acord a l'article 4.6 del Reglament (CE) 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses dedicades a la producció de productes agrícoles i pel qual es modifica el Reglament (CE) 70/2001, i tenint en compte el considerant 37 de les directrius comunitàries sobre ajudes estatals al sector agrari i forestal 2007-2013.  
6. D'acord amb l'article 4.7 del Reglament (CE) 1857/2006, de 15 de desembre de 2006, de la Comissió, l'ajuda no s'haurà de concedir per a inversions substitutives ni per a compra de drets de producció.  
Apartat quint. Presentació de sol·licituds  
1. Les sol·licituds d'ajuda es formalitzaran en instància degudament emplenada subscrita pel representant legal de l'associació, organització, agrupació de titulars d'explotacions porcines o qualsevol altra figura equivalent que realitze la sol·licitud, dirigida al director general competent en matèria de ramaderia de la Conselleria d'Agricultura, Pesca i Alimentació, en el termini que s'establisca en cada convocatòria anual.  
2. La sol·licitud es registrarà amb anterioritat a l'inici de la realització de la inversió o activitat per a la qual se sol·licita l'ajuda.  
3. Les sol·licituds es presentaran preferentment en qualsevol de les oficines de la Conselleria d'Agricultura, Pesca i Alimentació de la Comunitat Valenciana, dins del termini establit en cada convocatòria anual, sense perjuí que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i aniran acompanyades de la documentació següent:  
1r. Còpia de l'estatut o reglament intern de la persona jurídica sol·licitant i, si és el cas, còpia dels corresponents contractes o acords entre el sol·licitant i els altres agents participants en el projecte.  
2n. Documents acreditatius de la representació; els qui compareguen i firmen les sol·licituds de subvenció en nom d'un altre presentaran l'acreditació d'esta representació. La persona de poder suficient a l'efecte de representació haurà d'adjuntar còpia compulsada del seu DNI.  
3r. Declaració responsable de no estar sotmés en els supòsits de prohibició per a ser beneficiari, segons allò que es disposa en l'article 13 de la Llei 38/2003, General de Subvencions.  
4t. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
5t. Imprés d'alta de manteniment de tercers de la Generalitat acompanyat del certificat de l'entitat bancària de la titularitat del compte on s'han d'efectuar els pagaments, en cas d'altes, baixes o modificacions de les dades que es troben en poder del sistema d'informació comptable de la Generalitat.  
6t. Projecte de gestió de purins, amb el contingut mínim recollit en l'annex I del Reial Decret 987/2008, de 13 de juny.  
A estos efectes, quan l'import de les despeses subvencionables supere la quantia de 30.000 euros en el supòsit de cost per execució d'obra, o de 12.000 euros en el supòsit subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten. L'elecció entre les ofertes presentades es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
7m. Declaració responsable de l'òrgan de direcció de l'entitat sol·licitant de la condició de PIME de les explotacions porcines o agràries integrants del projecte, d'acord amb la definició de l'annex I del Reglament (CE) 800/2008, de 6 d'agost de 2008, de la Comissió.  
8u. Declaració responsable de l'òrgan de direcció de l'entitat sol·licitant, del compliment de la normativa sectorial mínima corresponent en matèria d'ordenació, benestar, identificació, sanitat animal, medi ambient i higiene de les explotacions porcines o agràries integrants del projecte.  
9é. En el cas de tractar-se d'ajudes destinades a projectes pilots, emmarcats en el punt 1.b de l'apartat primer d'esta orde, declaració del beneficiari en què s'expresse clarament que coneix i accepta que els resultats del projecte pilot seran exposats en coneixement del públic, almenys en Internet, en la pàgina web del Ministeri de Medi Ambient, i Medi Rural i Marí.  
4. La documentació que s'adjunte a la sol·licitud s'haurà de presentar en document original, i es podrà presentar juntament amb este una còpia per a la seua autenticació.  
5. La presentació de la sol·licitud, per part del beneficiari, comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat), i davant de la Seguretat Social, tant de l'associació, organització, agrupació de titulars d'explotacions porcines o qualsevol altra figura equivalent sol·licitant, com de cada una de les explotacions porcines integrants i que participen en el projecte.  
Apartat sext. Quantia de les ajudes  
1. La intensitat bruta de l'ajuda serà del 75% de les inversions subvencionables en les zones desfavorides o en les zones indicades en l'article 36, lletra a, incisos i, ii, iii, del Reglament (CE) número 1698/2005, de 20 de setembre de 2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) i del 60% en altres regions, en la forma que determina l'article 4.2.e del Reglament (CE) 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses dedicades a la producció de productes agrícoles, i pel qual es modifica el Reglament (CE) 70/2001.  
2. La quantia màxima de l'ajuda no podrà superar els 400.000 euros per a cada una de les sol·licituds aprovades.  
Apartat sèptim. Criteris objectius de concessió de les ajudes  
1. En la concessió de les subvencions previstes en esta orde, s'ordenaran les sol·licituds en funció de la seua puntuació, d'acord amb els criteris objectius següents:  
a) Projectes que integren explotacions porcines ubicades en zones vulnerables, d'acord amb l'article 5. U. B del Reial Decret 324/2000, de 3 de març, segons el següent:  
a.1. Projectes que integren a 20 o més de 20 explotacions porcines ubicades en zones vulnerables: 5 punts.  
a.2. Projectes que integren a menys de 20 explotacions porcines ubicades en zones vulnerables: 2 punts.  
b) Projectes que integren un major nombre total d'animals o amb major valor de capacitat productiva, com a suma total de les explotacions, expressada en UBM (unitat de bestiar major), d'acord amb les dades que es troben en poder del Registre d'Explotacions Ramaderes en data d'inici del període de sol·licituds establit en cada convocatòria anual, segons el següent:  
b.1. Projectes que integren explotacions que reunisquen 4.000 o més de 4.000 UGM: 5 punts.  
b.2. Projectes que integren explotacions que reunisquen entre 3.000 i 3.999 UGM: 4 punts.  
b.3. Projectes que integren explotacions que reunisquen entre 2.000 i 2.999 UGM: 3 punts.  
b.4. Projectes que integren explotacions que reunisquen entre 1.000 i 1.999 UGM: 2 punts.  
b.5. Projectes que integren explotacions que reunisquen menys de 1.000 UGM: 1 punt.  
Per al càlcul en UGM, s'emprarà el quadre d'equivalències recollit en l'annex II del Reial Decret 987/2008, de 13 de juny.  
c) Projectes que integren un major nombre d'explotacions, segons el següent:  
c.1. Projectes que integren a 40 o més de 40 explotacions: 5 punts.  
c.2. Projectes que integren entre 30 i 39 explotacions: 4 punts.  
c.3. Projectes que integren entre 20 i 29 explotacions: 3 punts.  
c.4. Projectes que integren entre 10 i 19 explotacions: 2 punts.  
c.5. Projectes que integren menys de 10 explotacions: 1 punt.  
d) Projectes que presenten les alternatives més innovadores i eficaces, segons el següent:  
d.1. Projectes que presenten un estudi econòmic acreditatiu del fet que el cost de gestió de purins siga inferior a 1?/m³: 5 punts.  
d.2. Projectes que presenten un estudi econòmic acreditatiu del fet que el cost de gestió de purins estiga comprés entre 1?/m³ i menys de 2?/m³: 4 punts.  
d.3. Projectes que presenten un estudi econòmic acreditatiu del fet que el cost de gestió de purins està comprés entre 2?/m³ i 3?/m³: 2 punts.  
2. En el cas que més d'una sol·licitud obtinguera la mateixa puntuació, s'aplicarà com a orde de prioritat l'establit en l'apartat 1.  
3. Així mateix, si no existiren fons disponibles per a totes les sol·licituds del mateix nivell de preferència, tindran prioritat aquelles sol·licituds d'associacions que acrediten ocupar major percentatge de treballadors discapacitats amb relació a les seues plantilles, amb anterioritat a la publicació d'esta orde, o que es comprometen a contractar a un percentatge major durant l'àmbit temporal de duració de la subvenció. En cas d'empat, s'ordenaran les sol·licituds segons data de registre d'entrada, i es procedirà al prorrateig si hi ha diverses sol·licituds amb la mateixa data de registre d'entrada per a aquelles que no hi haguera disponibilitat pressupostària.  
4. En el cas que algun dels beneficiaris renunciara a la subvenció, l'òrgan concedent acordarà, sense necessitat d'una nova convocatòria, la concessió de l'ajuda al sol·licitant o sol·licitants següents a aquell en puntuació, sempre que amb la renúncia s'haja alliberat crèdit suficient per a atendre, almenys, una de les sol·licituds denegades.  
Apartat octau. Procediment de concessió  
1. La instrucció del procediment de concessió de subvencions correspondrà a les direccions territorials de la Conselleria d'Agricultura, Pesca i Alimentació que realitzaran d'ofici totes les actuacions que estimen necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i es remetrà a l'òrgan col·legiat un informe d'avaluació de les sol·licituds.  
2. A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per 3 membres: un cap de servici que posseirà la condició de president de l'òrgan col·legiat, un cap de secció que posseirà la condició de secretari de l'òrgan col·legiat i un funcionari. Tots els membres, així com els seus suplents en casos de vacant, absència, malaltia o una altra causa legal, seran designats per la direcció general competent en matèria de ramaderia.  
3. La consellera d'Agricultura, Pesca i Alimentació, a la vista de la proposta de concessió i de l'informe de l'òrgan col·legiat, resoldrà la concessió d'estes ajudes esgotant la via administrativa. L'esmentada resolució haurà de ser notificada al sol·licitant.  
4. El termini màxim per a resoldre i notificar la resolució de les ajudes serà de sis mesos comptats a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb allò que es disposa en l'article 44 de la Llei 30/1992, de Règim Jurídic de les Administracions Públiques i Procediment Administratiu Comú.   
Davant de l'esmentada resolució procedirà el recurs de reposició davant de la consellera d'Agricultura, Pesca i Alimentació en el termini d'un mes, a comptar des de l'endemà del dia en què tinga lloc la notificació, de conformitat amb allò que s'establix en els articles 116 i 117 de la Llei 30/1992, de Règim Jurídic de les Administracions Públiques i Procediment Administratiu Comú, en la seua redacció feta per la Llei 4/1999, o bé impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de València en el termini de dos mesos, des de l'endemà de la notificació, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i articles 10 i 46.1 de la Llei 29/1998, Reguladora de la Jurisdicció Contenciosa Administrativa.  
Apartat nové. Realització de la inversió, procediment de control i pagament de les ajudes  
1. Les inversions i reformes seran realitzades i justificades davant de l'administració fins al dia 15 d'octubre de cada exercici pressupostari per al qual haja sigut concedida la subvenció, per mitjà de compte justificatiu, que inclourà la declaració de les activitats realitzades que han sigut finançades amb la subvenció i el seu cost amb el desglossament de cada una de les despeses incorregudes, i s'adjuntaran les factures de tercers corresponents a estes, així com els seus justificants bancaris de pagament.   
Les factures acreditatives de la inversió o despeses realitzades en el marc dels projectes aprovats, hauran d'estar emeses a nom de l'associació, organització, agrupació de titulars d'explotacions porcines o altres figures equivalents, beneficiàries de l'ajuda.  
2. Quan les activitats hagen sigut finançades, a més de amb la subvenció, amb fons propis o altres subvencions o recursos, s'haurà d'acreditar en la justificació l'import, la procedència i l'aplicació d'estos fons a les activitats subvencionades. L'import de la subvenció regulada en esta orde en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que cal que desenvolupe el beneficiari.  
3. La presentació dels documents a què fa referència el punt 1 i 2, es realitzarà en les oficines de la Conselleria d'Agricultura, Pesca i Alimentació, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
4. Els beneficiaris de les ajudes previstes en esta orde, hauran de destinar els béns al fi concret per al qual es concedix la subvenció durant, almenys, dos anys.  
5. A la vista dels justificants aportats, l'òrgan competent autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.  
6. Els servicis tècnics de la Conselleria d'Agricultura, Pesca i Alimentació duran a terme una inspecció de les sol·licituds per a comprovar el compliment de les condicions exigides a estes en esta orde.  
Apartat deu. Procediment de pagament parcial  
1. En totes les ajudes referides en esta orde, es podran realitzar pagaments anticipats, tal com ve establit en l'article 47 bis del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
Estos pagaments anticipats estaran sempre subjectes als corresponents règims de garanties en la forma i les condicions previstes a este efecte en els articles 45 i següents del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En estos casos, s'exigirà al beneficiari la presentació d'un aval per valor del 100% de la quantitat anticipada.  
2. La justificació es realitzarà per mitjà de la presentació dels corresponents certificats i conforme a l'apartat nové d'esta orde.  
Apartat onze. Acumulació i compatibilitat de les ajudes  
A l'efecte d'acumulació i compatibilitat de les ajudes regulades en esta orde, caldrà ajustar-se a allò que es disposa en l'article 10 del Reial Decret 987/2008.  
Apartat dotze. Incompliment i reintegrament  
A l'efecte d'incompliment de requisits exigits per a la concessió de les ajudes i del reintegrament d'estes, caldrà ajustar-se a allò que es disposa en l'article 14 del Reial Decret 987/2008.  
Apartat tretze. Modificació de la resolució  
A l'efecte de la modificació de la resolució de concessió de les ajudes regulades en esta orde, caldrà ajustar-se a allò que es disposa en l'article 13 del Reial Decret 987/2008.  
Apartat catorze. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'estos, s'aplicarà la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei 38/2003, el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, i el Reial Decret 987/2008, de 13 de juny, pel qual s'establixen les bases reguladores per a la concessió de les subvencions destinades a determinats projectes de millora de la gestió mediambiental de les explotacions porcines.


Còpia Permalink ELI